Folketing
2003-01-21

Indledningsvis vil jeg gerne slå fast, at det er lidt pinligt at høre hr. Jesper Langballe stå her og bagatellisere den borgerlige støtte til apartheidpolitikken i Sydafrika. Det er pinligt, synes jeg. Det må mane til eftertanke, når man i øvrigt skal høre de budskaber, som Dansk Folkeparti kommer med. Det er sådan et typisk forsøg på at aflede opmærksomheden, at hr. Jesper Langballe pludselig begynder at tale om en fodnotepolitik. Jeg tror, at der var rigtig mange mennesker i Danmark og Vesteuropa, der var dybt, dybt bekymrede over det rustningskapløb, som vi så på begge sider i 1980'erne, og der var mange, der kritiserede både Sovjetunionen og også NATO og USA. Det synes jeg var legitimt, for man kunne jo udslette Jorden indtil mange, mange gange. Jeg vil bare sige én ting: Socialdemokratiet har stået i spidsen for kampen mod kommunismen i Sovjetunionen. Der er mange, mange, socialdemokrater, f.eks. i det tidligere Østtyskland, der måtte lade livet i den kamp. De første, der blev deporteret, var altså socialdemokrater, der bekæmpede kommunismen. Derfor synes jeg, det er ynkeligt at se Dansk Folkepartis forsøg på ligesom at kategorisere os sammen med vores værste fjender. Det vil jeg simpelt hen afvise. Det var ikke tilfældet, og det vil man også finde ud af, hvis man studerer historien lidt nærmere.